Милан Смиљанић (свештеник)
Милан Смиљанић (Равни, код Ужица, 1891 — Сирогојно, код Чајетине, август 1979) био је протојереј Српске православне цркве, учесник Балканских ратова и Народноослободилачке борбе и друштвено-политички радник Народне Републике Србије.

Биографија 

Милан је рођен 1891. године у златиборском селу Равнима. Био је друго дете оца Драгомира свештеника и мајке Кате. Одрастао је у кући свог деде Михајла, такође православног свештеника — проте, који је биран за народног посланика. Основну школу је похађао у родном месту и наставио породичну традицију — завршио Богословију у Београду. У изгледу му је било путовање у Русију, због усавршавања, али је избио Први балкански рат. Доспео је 1912. године богослов Милан у Четврти пешадијски пук „Стефан Немања”, и са њим кренуо као војник у рат, у борбу за Куманово.

Био је први министар пољопривреде у Влади НР Србије (1944—1946). Док није смењен децембра 1946. године спроводио је аграрну реформу у Србији. Смиљанић је изабран и за потпредседника Президијума Народне скупштине НР Србије.

Као свештеник, изабран је за председника Главног одбора Удружења православних свештеника Југославије од краја 1947. године.

Умро је августа 1979. године у Сирогојну, где је и сахрањен 27. августа у породичној гробници у порти Цркве светих апостола Петра и Павла. На његовој сахрани посмртни говор је одржао Иван Стамболић, председник Извршног већа СР Србије, док је опело одржао Владика жички Стефан Боца.

Носилац је Медаље за храброст Краљевине Србије, као и Партизанске споменице 1941. и неколико југословенских одликовања, међу којима су — Орден Републике са златним венцем и Орден братства и јединства са златним венцем

Његов син Михајло је такође био прота.

Референце

Литература

Спољашње везе 
 Аудио и фото архив

Рођени 1891.
Умрли 1979.
Ужичани
Личности балканских ратова
Свештеници СПЦ у партизанима
Српски политичари
Југословенски партизани
Друштвено-политички радници СР Србије
Посланици Скупштине СР Србије
Посланици Народне скупштине ФНРЈ (први сазив)
Носиоци Партизанске споменице 1941.